KOMISIJOS SPRENDIMAS
2008 m. lapkričio 6 d.
dėl Bendrijos 2009 m. finansinio įnašo Pasaulinės gyvūnų sveikatos organizacijos (OIE) gyvūnų tapatybės nustatymo ir atsekamumo srities veiksmams
(2008/849/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 20 straipsnį,
kadangi:
(1)
Pagal Sprendimą 90/424/EEB Bendrija gali taikyti arba padėti valstybei narei ar tarptautinei organizacijai taikyti technines ir mokslines priemones, būtinas Bendrijos veterinarijos teisės aktams rengti bei veterinariniam švietimui arba mokymui tobulinti.
(2)
Pasaulinė gyvūnų sveikatos organizacija (toliau - OIE) yra tarpvyriausybinė organizacija, atsakinga už gyvūnų sveikatos gerinimą visame pasaulyje ir už tarptautinės prekybos gyvūnais bei gyvūninės kilmės produktais standartų nustatymą. Šiuo metu OIE rengia gyvūnų tapatybės nustatymo ir atsekamumo gaires. Jei gairės bus priimtos, jos taps tarptautiniu pamatiniu standartu, remiantis Pasaulio prekybos organizacijos (PPO) susitarimu dėl sanitarinių ir fitosanitarinių priemonių (SPS). Šiomis gairėmis bus grindžiami visi atitinkami OIE šalių narių, taip pat ir ES valstybių narių, įgyvendinami teisės aktai. Todėl jos turės didelį tiesioginį poveikį rengiant Bendrijos veterinarijos teisės aktus. Atsižvelgiant į prekybos gyvūnais ir gyvūninės kilmės produktais reikšmę, ES svarbu, kad būsimi OIE standartai kuo labiau atitiktų dabartinius ir būsimus Bendrijos teisės aktus.
(3)
Komisijos komunikate Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl naujos Europos Sąjungos gyvūnų sveikatos strategijos (2007-2013 m.) atsekamumas vadinamas vienu pagrindinių naujos gyvūnų sveikatos strategijos priemonių. Todėl tikslinga aktyviai skatinti tarptautiniu lygmeniu laikytis Bendrijos standartų.
(4)
OIE planuoja rengti gyvūnų tapatybės nustatymui ir atsekamumui skirtą konferenciją, kuria siekiama skatinti tarptautinių tapatybės nustatymo ir atsekamumo standartų laikymąsi visame pasaulyje. Konferencija turės didelės įtakos rengiant būsimus tarptautinius gyvūnų tapatybės nustatymo ir atsekamumo standartus. Todėl tikslinga OIE konferencijai skirti Bendrijos finansinį įnašą.
(5)
Kaip minėta 2002 m. gruodžio 23 d. Komisijos reglamento (EB, Euratomas) Nr. 2342/2002 , nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento įgyvendinimo taisykles (2), 168 straipsnio 1 dalies c punkte, OIE turi de facto monopolį šiame sektoriuje; šiuo atveju nėra reikalaujama skelbti kvietimą teikti paraiškas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
NUSPRENDĖ:
1 straipsnis
Patvirtinamas 2009 m. OIE rengiamai OIE Gyvūnų tapatybės nustatymo ir atsekamumo konferencijai finansuoti skiriamas 150 000 EUR Bendrijos finansinis įnašas, kuriuo Bendrija bendrai finansuoja ne daugiau kaip 33 % visų finansuotinų išlaidų.
2 straipsnis
1 straipsnyje numatytas finansinis įnašas skiriamas pagal 2009 m. Europos Bendrijų biudžeto eilutę 17 04 02 01.
Susitarimas, kuriuo skiriami 1 straipsnyje numatyti finansiniai įnašai, su OIE sudaromas neskelbiant kvietimo teikti paraiškas, nes OIE yra tarpvyriausybinė organizacija, atsakinga už gyvūnų sveikatos gerinimą visame pasaulyje, turinti de facto monopolį.
Priimta Briuselyje, 2008 m. lapkričio 6 d.